ไฟแนนซ์ทูเดย์
ถ้าติดตามไฟแนนซ์ทูเดย์มาตลอดจะไม่แปลกใจเลย เมื่อบอร์ดแบงก์กรุงไทยเลือก “วรภัค ธันยาวงษ์”
2 ต.ค. 2555

ถ้าติดตามไฟแนนซ์ทูเดย์มาตลอดจะไม่แปลกใจเลย เมื่อบอร์ดแบงก์กรุงไทยเลือก “วรภัค ธันยาวงษ์” 
เป็นกรรมการผู้จัดการ ธนาคารกรุงไทยคนใหม่ เพราะคนนี้เขานอนมาแต่แรก ถ้าตัวเลือกอื่นปฏิเสธ วรภัค คงดีเดย์มาทำงานที่ธนาคารในช่วงจิงเกอเบลล์ เดือน ธ.ค. หลังเกษียณอายุงานของ อภิศักดิ์ ตันติวรวงศ์




...นั่งดูนายแบงก์ที่เปลี่ยนงานมากที่สุด เท่าที่นึกได้ ชิงดำกันระหว่าง “ธาดา จารุกิจไพศาล” กับ “ศีลวัต สันติวิสัฎฐ์” แต่นึกๆ ดูแล้วพี่ตาวคงพ่ายแพ้แก่พี่ธาดา เพราะผ่านงานแบงก์มาเยอะ ไม่ว่าจะเป็น ซิตี้แบงก์ จีอี แคปปิตอล ธนาคารกรุงศรีอยุธยา ธนาคารยูโอบี (ไทย) ธนาคารซีไอเอ็มบี (ไทย) ลาออกไปทำสวนไม่กี่เดือน ล่าสุดกลับมานั่งเป็นกรรมการผู้อำนวยการบริษัท บัตรกรุงศรีอยุธยา บริษัทในเครือกรุงศรี คอนซูมเมอร์ 
ส่วนพี่ตาวก็อยู่ธนาคารไทยทนุ ธนาคารทหารไทย ธนาคารกสิกรไทย ล่าสุดก็ย้ายไปเป็น รองกรรมการผู้จัดการใหญ่สายสารสนเทศและปฏิบัติการ ดูแลด้านเทคโนโลยีด้านปฏิบัติการ ด้านพัฒนากระบวนการธุรกิจตลอดจนโครงการที่เกี่ยวกับการปฏิรูประบบงานต่างๆ ของธนาคารซีไอเอ็มบี (ไทย) เห็นไหมว่าพี่ธาดาเป็นนายแบงก์ที่ย้ายงานมากที่สุดคนหนึ่งจริงๆ
...คิดถึง อดีตปลัดกระทรวงการคลัง ศุภรัตน์ ควัฒน์กุล จริงๆ ทำงานอยู่ที่เครือเจริญโภคภัณฑ์คงมีความสุขดีแล้ว ถึงจะถูกทาบทามมาเป็น รมว.คลัง ช.ชดาคิดว่าท่านคงไม่มา แต่ถ้ามาจะจุดพลุดีใจได้คนเก่งจริง มาดูแลงานด้านการคลังที่กำลังต้องการฮีโร่มากู้ฐานะการคลัง เพราะประเทศไทยกำลังจะจมกองหนี้ใกล้วิกฤตแล้ว